ໃນຕອນເຊົ້າ ວັນທີ 25 ທັນວາ 2012, ກົມນະໂຍບາຍການຄ້າຕ່າງປະເທດ ກະຊວງ ອຸດສາຫະກຳ ແລະ ການຄ້າ ໄດ້ຈັດກອງປະຊຸ ມເຜີຍແຜ່ຫົວຂໍ້: “ການຮ່ວມມືດ້ານເສດຖະກິດກັບອາຊຽນ, ການເຂົ້າເປັນສະມາຊິກອົງການການຄ້າໂລກ, ການຮ່ວມມືສອງຝ່າຍ ແລະ ການຮ່ວມມືລະດັບພາກພຶ້ນ-ອະນຸພາກພຶ້ນ ຂອງ ສປປ ລາວ” ຂື້ນທີ່ຫ້ອງວ່າການປົກຄອງເມືອງຈັນທະບູລີ, ໂດຍການເປັນປະທານຂອງທ່ານ ດຣ. ນາມ ວິຍະເກດ ລັດຖະມົນຕີວ່າການ ກະຊວງອຸດສາຫະກໍາ ແລະ ການຄ້າ, ລັດຖະມົນຕີເສດຖະກິດອາຊຽນຂອງ ສປປ ລາວ, ທັງເປັນຮອງປະທານຄະນະກຳມະການປະສານງານລະດັບຊາດວ່າດ້ວຍການເຊື່ອມໂຍງເສດຖະກິດກັບສາກົນຂອງ ສປປ ລາວ, ແລະ ໃຫ້ກຽດກ່າວຕ້ອນຮັບແຂກໂດຍ ທ່ານຈັນທອນ ລັດຖະຈັກ ຮອງເລຂາຄະນະພັກເມືອງ, ຮອງເຈົ້າເມືອງຈັນທະບູລີ.
ເຂົ້າຮ່ວມກອງປະຊຸມຄັ້ງນີ້ມີຜູ້ເຂົ້າຮ່ວມຈຳນວນ 100 ທ່ານ : ຊຶ່ງມາຈາກຫ້ອງວ່າການປົກຄອງນະຄອນຫຼວງວຽງຈັນ, ຫ້ອງວ່າການປົກຄອງເມືອງຈັນທະບູລີ, ເມືອງສີໂຄດຕະບອງ, ເມືອງສີສະຕະນາກ ແລະເມືອງໄຊເສດຖາ, ພະແນກ ອຄ ນະຄອນຫຼວງວຽງຈັນ, ຫ້ອງການ ອຄ ເມືອງຈັນທະບູລີ, ພາກທຸລະກິດໃນຂອບເຂດເມືອງຈັນທະບູລີ, ຄະນະບ້ານຈາກ 30 ໝູ່ບ້ານ, ໃນຂອບເຂດເມືອງຈັນທະບູລີ, ບັນດາສຳນັກຂ່າວໂທລະພາບ ແລະ ໜັງສືພິມ ແລະ ອື່ນໆ.
ຈຸດປະສົງ ແລະ ເປົ້າໝາຍ
ຈຸດປະສົງອັນສຳຄັນຕົ້ນຕໍຂອງການຈັດກອງປະຊຸມເຜີຍແຜ່ຄັ້ງນີ້ ແມ່ນເພື່ອສ້າງຄວາມຮັບຮູ້ ແລະ ຄວາມເຂົ້າໃຈອັນເລິກເຊິ່ງ ໃຫ້ກັບພະນັກງານ, ນັກວິຊາການຈາກພາກລັດ ແລະ ບັນດາຫົວໜ່ວຍທຸລະກິດຂອງທ້ອງຖິ່ນ ຈາກ 30 ບ້ານ ຂອງເມືອງຈັນທະບູລີ ກ່ຽວກັບວຽກ "ການເຊື່ອມໂຍງເສດຖະກິດກັບພາກພື້ນ ແລະ ສາກົນ ຂອງ ສປປ ລາວ" ແລະ ເປັນການຜັນຂະຫຍາຍວຽກງານ 3 ສ້າງ ທີ່ລັດຖະບານໄດ້ວາງອອກ ຄື: ສ້າງແຂວງໃຫ້ເປັນຫົວໜ່ວຍຍຸດທະສາດ, ສ້າງເມືອງໃຫ້ເປັນຫົວໜ່ວຍເຂັ້ມແຂງຮອບດ້ານ ແລະ ສ້າງບ້ານໃຫ້ເປັນຫົວໜ່ວຍພັດທະນາ. ຊຶ່ງກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ຈະເລີ່ມຈັດຕັ້ງປະຕິບັດວຽກງານ 3 ສ້າງ ຢູ່ 4 ເມືອງອ້ອມຂ້າງ ເທດສະບານ ໃນນະຄອນຫຼວງວຽງຈັນ ຄື: ເມືອງຈັນທະບູລີ, ເມືອງສີສັດຕະນາກ, ເມືອງສີໂຄດຕະບອງ ແລະ ເມືອງໄຊເສດຖາ, ຊຶ່ງຈະຈັດເປັນ 4 ຄັ້ງ ໂດຍຄັ້ງທຳອິດ ແມ່ນຈັດຢູ່ເມືອງຈັນທະບູລີ, ຫຼັງຈາກນັ້ນ ກໍຈະຈັດຢູ່ອີກ 3 ເມືອງທີ່ກ່າວມານັ້ນ ຕາມລໍາດັບ. ໃນກອງປະຊຸມຄັ້ງນີ້, ລາຍງານຈາກຄະນະວິຊາການຂອງກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ກ່ຽວກັບການເຊື່ອມໂຍງເສດຖະ ກິດກັບພາກພື້ນ ແລະ ສາກົນ ຂອງ ສປປ ລາວ, ໂດຍສະເພາະແມ່ນການຮ່ວມມືດ້ານເສດຖະກິດ ໃນແຕ່ລະຂອບ ເຊັ່ນ: ຂອບການຮ່ວມມື ສອງຝ່າຍ; ຂອບພາກພື້ນ ແລະ ອະນຸພາກພື້ນ; ການຮ່ວມມືເສດຖະກິດກັບອາຊຽນ (ການເຂົ້າເປັນປະຊາຄົມເສດຖະກິດອາຊຽນ ໃນປີ 2015) ແລະ ຂອບການຮ່ວມມືຫຼາຍຝ່າຍ ຫຼື ອົງການການຄ້າໂລກ (WTO) ກໍຄືຄວາມໜ້າ ແລະ ຜົນສໍາເລັດວຽກເຈລະຈາ ເຂົ້າເປັນສະມາຊິກອົງການ ການຄ້າໂລກ ຂອງ ສປປ ລາວ ທີ່ໄດ້ດຳເນີນມາເປັນເວລາ 15 ປີ. ພ້ອມດຽວກັນນີ້ ປະຊຸມຍັງໄດ້ຮັບຟັງການສະຫຼຸບລາຍງານ ສະພາບເສດຖະກິດ-ການຄ້າ ຈາກຜູ້ຕາງໜ້າເມືອງຈັນທະບູລີ.
ນອກຈາກນີ້, ຍັງໄດ້ຖືໂອກາດນີ້ເປັນເວທີໃນການສົນທະນາປຶກສາຫາລືກ່ຽວກັບຂໍ້ສະດວກ, ຂໍ້ຫຍຸ້ງຍາກໃນການຈັດຕັ້ງປະຕິບັດວຽກງານ ແລະ ດຳເນີນທຸລະກິດພ້ອມທັງເປັນການແລກປ່ຽນຄຳຄິດຄຳເຫັນເຊິ່ງກັນ ແລະ ກັນ ພ້ອມທັງຄົ້ນຄວ້າຫາວິທີທາງແກ້ຂໍ້ຫຍຸ້ງຍາກຕ່າງໆທີ່ມີ, ອັນແນໃສ່ເພື່ອສ້າງຄວາມພ້ອມໃນການເຂົ້າສູ່ການສ້າງປະຊາຄົມເສດຖະກິດອາຊຽນໃນປີ 2015 ແລະ ປະຕິບັດການຮ່ວມມືໃນຂອບຂອງອົງການການຄ້າໂລກໄດ້ຢ່າງມີປະສິດທິຜົນ.
ໃນໂອກາດກອງປະຊຸມຄັ້ງນີ້ໄດ້ມີຄະນະວິທະຍາກອນຫຼາຍທ່ານຊຶ່ງມາຈາກກົມນະໂຍບາຍການຄ້າຕ່າງ ປະເທດ, ກະຊວງ ອຸດສາຫະກຳ ແລະ ການຄ້າ ເຂົ້າຮ່ວມບັນຍາຍເອກະສານໃນຫົວຂໍ້ຕ່າງໆເຊັ່ນ:
1) ນະໂຍບາຍຂອງລັດຖະບານກ່ຽວກັບການເປີດກ້ວາງການພົວພັນກັບຕ່າງປະເທດ, ສະພາບການຮ່ວມມືໃນປະຈຸບັນ ແລະ ທ່າອ່ຽງໃນຕໍ່ໜ້າ.
2) ການເຊື່ອມໂຍງເສດຖະກິດ ແລະ ການຄ້າໃນຂອບສອງຝ່າຍ ຂອງ ສປປ ລາວ
3) ການເຊື່ອມໂຍງເສດຖະກິດ ແລະ ການຄ້າໃນຂອບອາຊຽນ
4) ການເຊື່ອມໂຍງເສດຖະກິດກັບພາກພື້ນອາຊີ-ປາຊີຟິກ (APTA) ແລະ ສັນຍາການຄ້າອາຊີ-ປາຊີຟິກ
5) ຜົນການເຈລະຈາເຂົ້າເປັນສະມາຊິກອົງການການຄ້າໂລກ ຂອງ ສປປ ລາວ
ພາຍຫຼັງການບັນຍາຍເອກະສານແຕ່ລະຫົວຂໍ້ ກໍໄດ້ມີການສົນທະນາ-ແລກປ່ຽນຄວາມຄິດເຫັນ ຢ່າງກົງໄປກົງມາ, ເຮັດໃຫ້ບັນຍາກາດຂອງກອງປະຊຸມ ດຳເນີນໄປຢ່າງຟົດຟື້ນ ທັງຮັບປະກັນທາງດ້ານເນື້ອໃນ. ການຈັດກອງປະຊຸມເຜີຍແຜ່ຫົວຂໍ້ດັ່ງກ່າວນີ້ ເຫັນວ່າ ໄດ້ຮັບຄວາມສົນໃຈເປັນຢ່າງຍິ່ງ ຈາກຜູ້ເຂົ້າຮ່ວມ ແລະ ກອງປະຊຸມ ແມ່ນປະສົບຜົນສຳເລັດຢ່າງຈົບງາມ.
{jcomments on}